คาดวันนี้เจ้าหน้าที่จะสามารถเข้าถึงจุดที่คาดการณ์ว่านักฟุตบอลและโค้ชทั้ง 13 คนอยู่
รองนายกรัฐมนตรีและรัฐมนตรีว่าการกระทรวงกลาโหม คาดวันนี้เจ้าหน้าที่จะสามารถเข้าถึงจุดที่คาดการณ์ว่านักฟุตบอลและโค้ชทั้ง 13 คนอยู่

พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงความคืบหน้าการค้นหานักฟุตบอลทีมหมูป่าอะคาเดมีและโค้ช ทั้ง 13 คน ที่พลัดหลงภายในถ้ำหลวง ขุนน้ำนางนอน จังหวัดเชียงราย ว่า ขณะนี้การค้นหามีความก้าวหน้าไปมาก คาดว่าวันนี้ 2 ก.ค. 61 เจ้าหน้าที่จะเข้าถึงพื้นที่ที่คาดว่าทั้ง 13 คนอยู่ ซึ่งเมื่อวานนี้ 1 ก.ค. 61 กระแสน้ำภายในถ้ำยังแรงมาก จึงทำให้เจ้าหน้าที่เข้าไปไม่ถึงพื้นที่ตามที่ตั้งเป้าไว้ โดยวันนี้เจ้าหน้าที่ได้เริ่มปฏิบัติการค้นหาต่อตั้งแต่ช่วงเช้า ทั้งนี้ยังไม่ทราบว่าทั้ง 13 คน จะอยู่ในจุดที่คาดการณ์ไว้หรือไม่ เพราะภายในถ้ำยังมีอีกหลายโถง ส่วนตัวอยากให้เจอ เพราะก้าวเข้าสู่วันที่ 9 แล้ว
 
ส่วนการทำงานทุกอย่างได้บูรณาการ โดยผู้ว่าราชการจังหวัดเชียงรายที่สามารถดำเนินการให้ทุกอย่างเป็นไปด้วยความเรียบร้อย ส่วนยุทโธปกรณ์ต่างๆ กองทัพได้สนับสนุนตามที่แต่ละหน่วยร้องขอ